Mandag gav Plan- og Miljøudvalget i Frederikshavn Kommune lov til, at Karstensens Skibsværft kan bygge en ny kæmpe tørdok.

35 meter høj, 130 meter lang og 45 meter bred. Det er hvad, naboerne kan se frem til ved havnen i Skagen. Selv om 21 høringssvar pegede på blandt andet alternative placeringsmuligheder, klapning af materiale fra uddybning, påvirkning af grundvand, en inhabil borgmester, skygger og støj samt visuelle forhold, så bliver der ingen ændring af den lokalplan, der har været sendt i høring. Det skriver Kanal Frederikshavn. - Et imponerende bygningsværk Udvalget med formand Peter E. Nielsen (S) i spidsen indstillede mandag, at lokalplanen vedtages uden ændringer. - Vi er vant til at tage beslutninger, og værftets miljøgodkendelse er den samme. Naboerne kan endda glæde sig over, at tørdokken nu bliver indkapslet, siger Peter E. Nielsen til Kanal Frederikshavn. Han tror ligefrem, at tørdokken bliver et tilløbsstykke i Skagen. - Det er et imponerende bygningsværk med et spændende farvevalg og en del af bygningen er transparent. Tørdokken opføres tæt på rundkørslen Vestre Strandby/Værtftsvej, og lokalplanen giver Karstensens Skibsværft mulighed for at udvide. Lokal modstand En "mastodontisk skamplet" og "David mod Goliath" skriver blandt andet en nabo på Vestre Strandvej. Indsigelserne fører dog ikke til nogle ændringer af lokalplanen, der også skal godkendes i Økonomiudvalget og Byrådet. - Det handler i høj grad om at sikre mange arbejdspladser. De er vigtige for os, understreger Peter E. Nielsen og pointerer, at administration og politikere naturligvis har kigget på de indsigelser, som er kommet. Vedtagelsen sker desuden under forudsætning af, at Trafikstyrelsen efterfølgende meddeler den nødvendige anlægstilladelse til projektet. I sommer var der højlydte protester mod planerne, som du kan se lige her: